Савети
Савети

«Немој, сине, ноћник бити» 
— Саветова баба сину —
«Немој само терат' време 
«У љубави и у вину.

«И ја сам ти младић био 
«Био хитар, храбар, смео, 
«Ал' такова ја покора 
«Нисам чуо, ни видео.

«Чим се смркне тебе нема, 
«У механу одеш клетну: 
«Тамо пијеш, певаш, пушиш 
«Сваку нојцу боговетну».

«Окан'дер се цура, вина; 
«Немој гинут' тако бено, 
«Гле, како си ислабио — 
«Све ти лице попијено.»

«3ар су заман наши двори 
«И толико силно благо, 
«Тол'ка силна тековина 
«3ар да буде сва за наго?»

То је рек'о стари бабо; 
Ал' још морам рећи ово, 
Да ј' и њему селски лекар 
'Вако оштро саветов'о:

«Маните се, чико, вина, 
«То за тело ваше није,
«Буд'те смотрен — свак је проп'о 
«Ко дебео вино пије».

Ал' то чика слуш'о није.
Себе ј' глед'о мудра сама, 
Те тако је време тер'о 
Дружећи се с чашицама.

Па се деси — текем што је 
Каз'о сину шта је хтео 
Стропошта се, — капљом згођен, 
Вечито је занемео.

И тако је баба делом 
Потврдио речи своје. 
Шта вам с' чини — је л' то била 
Љута школа за обоје?

Ал' шта ћемо кад се тако 
Стари младе гоне, уче — 
Невешти се свом злу чине 
Док их сасвим не утуче.

Напомене 

 Ова песма је први пут објављена у збирци Песме, 1863 стр. 31

Извори 

 Милорад П. Шапчанин: Целокупна дела, Књига прва, страна 40-42. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин